كان عندهم شك فيها شكون هي بحكم لحد الساعة ماجات حتى شي بنت طلات على داوود من غير بنات العائلة اما صحابو كانو كلهم دراري و هما عارفين ولدهم ماشي شي واحد بو بنات و فين ماكانت شي جماعة ديال البنات تلقاه مخشي وسطها ... سلمات عليهم غير بديك السلام من بعيد كايكون سلام جماعي .. بحكم هي ماعندهاش مع ديك 2 بوسات فهاد الحنك و 4 فهاد الحنك وعاد غايخصها تسلم على كل واحد بوحدو و من فوق هادشي هي ماكاتعرفهمش ... ردو عليها السلام و كانو باقيين كايشوفو فيها و واحد الجو فشكل حتى حد ماهضر و بحالا كايتسناوها هي تقول شي حاجة ... شافت فداوود باش يقول شي حاجة يهرس هاد السكات ولكن خلااها و تبسم نص ابتسامة بزز باش بانت ولكن كان قاصد يخليها هي تهضر .. بقا كايتفرج فيها